Аԥсуа бызшәа аҵара аметодика ҿыц аԥырҵеит Баграт Шьынқәба ихьӡ зху Аԥсуа бызшәа аҿиара агәыҳалалратә фонд аҟны.
Бадраҟ Аҩӡба, Sputnik
Аҵарауааи, Аԥснытәи аҳәынҭқарратә университет арҵаҩцәеи, ашкол адиректорцәеи, арҵаҩцәеи, аԥсуа бызшәа аҿиара афонд аусзуҩцәеи злахәыз аиԥылара аартуа Леуан Лагәлаа еиҭеиҳәеит аиҿкаара аусура атәы.
"Афонд аусура иалагеит 2018 шықәсазы, уи аахыс аусзуҩцәа гәыԥҩык аԥсуа бызшәа аҵара аметодика ҿыц аус адырулон, абызшәа ззымдыруа ирызкны. Абарҭ ҩышықәса ирылагӡаны ҳара ҳахь иаауан Уельси Германиеи рҟынтә апрофессорцәа, Ҟарачы-Черқьессиантә аҵарауаа. Уи адагьы ҳара Ҭырқәтәылаҟа ҳцаны Анталиа ахәыҷбаҳчақәа русушьа гәаҳҭеит. Абри аусура зегь шьаҭас иаиуит иахьа иӡыраҳго аметодика", - иҳәеит иара.
Лагәлаа иҭабуп ҳәа реиҳәеит аус иацхрааз амеценатцәа – аилахәыра "Аԥсны аҩқәеи аӡқәеи" аиҳабы Николаи Ачбеи Баграт Шьынқәба ихьӡ зху агәыҳалалратә фонд адиректор Леуан Миқааи.
Аԥсуа бызшәа аҿиара агәыҳалалратә фонд адиретор Леуан Миқаа еиҭеиҳәеит, аметодика ҿыц ахархәара аҭахоит ҳәа аҳҭнықалақь аҿы иҟоу хаҭалатәи ашколқәа ҩба рҟны, азыҟаҵаратә классқәа рҵаҩцәа рыбжьара.
"Ари акыр иуадаҩыз усын, ҩышықәсагьы ҳагеит. Аусуратә гәыԥ иалан абызшәадырыҩцәа, афилологиатә ҭҵаарадыррақәа рдоктор, апрофессор Виачеслав Чрыгба аԥхьа днаргыланы, иара убас аԥышәа ду змоу арҵаҩцәа, алитераторцәа", - иҳәеит иара.
Аметодика ҿыц хықәкыс иамоуп – аеффективра зцу амҩала ахәыҷқәа рхатәы бызшәа рҵартә еиԥш аҭагылазаашьа аԥҵара, ус ада даҽакала иауӡом аҳәынҭқарра ашьақәгылареи арҿиареи ҳәа азгәеиҭеит Миқаа.
Баграт Шьынқәба ихьӡ зху Аԥсуа бызшәа аҿиара агәыҳалалратә фонд алахәыла Виачеслав Чрыгба аметодика ҿыц аус адулара – иԥсҭазаараҿы дзыхьӡахьоу аусқәа зегьы иреиҳау ируакуп ҳәа ахиҳәааит.
"Избан акәзар ари ижәытәӡоу, ибеиоу ҳхатәы бызшәа арӷәӷәара иазкуп. Зус гәыкала иазыҟоу, дук ирацәам агәыԥ ҳҽеидаҳкылеит, иара убас иҟоуп ҳусура финансла иадгыло ауаа бзиақәа. Ари еихьӡара дуӡӡоуп, абызшәа ззымдыруа ахәыҷӡақәа рзы аметодика ахьҳауз. Иҭаҳҵааз абарҭ апрограммақәа адунеи аҿы зегь реиҳа иҿыцӡоу аметодикақәа шьаҭас ирымоуп. Ҳгәыӷуеит ҭагалан азы апрограмма аусура иалагап ҳәа ахәыҷбаҳчақәа рҟны хԥа-ԥшьба гәыԥ зхы иазырхәо ҟалап ҳәа. Апрограмма шхырҳагоу аанарԥшып ҳәагьы ҳгәыӷуеит", - иҳәеит аҵарауаҩ.
Аԥсуа бызшәа аҵара аметодика ҿыц хә-шәҟәык рыла ишьақәгылоуп, руакы – арҵаҩцәа рзы цхыраагӡоуп.
"Иҟоуп ажәа ҿыцқәа, аҽаршьцыларақәа, ахәмаррақәа, ашәақәеи ажәеинраала хәыҷқәеи, урҭ нас акомпакт-дискқәеи амультфильмқәеи рҿы еиҭауԥылоит. Абасала аматериал шьақәырӷәӷәахоит, ҳгәыӷуеит ахәыҷқәа аус здаҳулаз апрограмма зегь гәныркылап ҳәа", - иҳәеит Чрыгба.
Аметодикақәа реиқәыршәара аус ԥхьаҟагьы иацҵахоит, афонд иазнархиеит ԥшьышықәса инаркны фышықәсанӡа зхыҵуа ахәыҷқәа рзы арҵагашәҟәқәа. Ргәы иҭоуп абжьаратә школ актәи акласс аҵаҩцәа рзыҳәангьы арҵагашәҟәы аҭыжьра.
Иара убас шәаԥхьар ҟалоит:
Аԥсны ахада ауааԥсыра акоронавирус рацәыхьчаразы акоординациатә штаб аӡбара шьаҭас иаҭаны аусԥҟа инапы аҵаиҩит. Уаҟа иазгәаҭоуп жьҭаара 5 инаркны массала аспорттә, агәмырҿыӷьратә, ацәыргақәҵатә уснагӡатәқәа ахыбрақәа рыҩнуҵҟа рымҩаԥгара мап ацәкра уҳәа убас. Иара уи адагьы, агәабзиарахьчара аминистрра жьҭаара 15 рҟынӡа анапы ианҵоуп Аԥсны, Аҟәа ақалақьи араионқәеи иахьрыҵанакуа иҟоу амедицинатә усҳәарҭақәа рҟны авирус змоу ахаҿқәа рнагарҭа ҭыԥқәа разырхиара.
"Ари ачымазара зыхьуа ҳзаанагоит, урҭ ҳрыхәаԥшуеит нас ишахәҭоу аҭыԥ иқәаҳҵоит, шьоукы аҩныҟа, шьоукы – Гәдоуҭаҟа, аха уи анализқәа рҭак анҳаулак ашьҭахь. Ахәышәтәырҭа атерапиа аҟәшаҿы архиара ҳаҿуп 40-ҩык рҭыԥ ари ачымазара зыхьуа рышьҭаҵаразы, аха макьана хаз аҟәша аашәырты ҳәа адҵа ҳмоуӡац. Иахьазы дҵас иҳамоу: ачымазаҩцәа ашоура змоу, Агәыӡера рыдкылара, нас ишахәҭоу аус рыдулароуп. Ахәышәтәырҭаҿы акоронавирус аҟынтә иахьазы анализ аҭак иазыԥшу ҳәа аӡәгьы дыҟам, зегьы аҩны итәоуп. Дара есымша аҭел ҳарзасуеит, рҭагылазаашьа еилаҳкаауеит. Анализ аҭак анааилак нас рыхәшәтәразы даҽа мҩак ылаҳхуеит. Аҩны рҽырхәышәтәуеит 16-ҩык рҟынӡа", - ҳәа еиҭеиҳәеит Шьоууа.
Иаҳа инеиҵыху аиҿцәажәара шәазыӡырҩыр шәылшоит арадио Sputnik Аԥсны аефир аҿы.
Иара убас шәаԥхьар ҟалоит:
АҞӘА, цәыббра 22 – Sputnik. Аԥсны даҽа 59-ҩык акоронавирус рцәа ишалаз аадырԥшит ҳәа аанацҳауеит Ауааԥсыра акоронавирус рацәыхьчаразы аоперативтә штаб.
"Цәыббра 22 рзтәи адыррақәа рыла, иҳаҩсыз уахыки-ҽнаки рзы игәаҭан 198-ҩык ауааԥсыра, урҭ рахьтә адиагноз COVID-19 рзышьақәдырӷәӷәеит 59-ҩык", - ҳәа аарыцҳауеит аоперштаб аҟынтәи.
Абыржәтәи аамҭазы Гәдоуҭатәи араионтә хәышәтәырҭа хадаҿы ишьҭоуп 98-ҩык апациентцәа, дара зегьы ари адиагноз рзышьақәырӷәӷәоуп, рҭагылазаашьа хьанҭоуп быжьҩык, ибжьаратәуп 31-ҩык.
Ауааԥсыра COVID-19 рацәыхьчаразы аоперативтә штаб ажәлар рахь ааԥхьара ҟанаҵоит ачымазара ҿкы рымкырц азы иахәҭоу аԥҟарақәа зегьы ирықәныҟәаларц.
Акоронавирус иазку ажәабжьқәа шәрыԥхьар ҟалоит абра>>